 2 Korinte 13 IBhayibheli Elikuyi-Internet INguqulo Yezwe Elisha13 Lokhu sekungokwesithathu ngiza kini. Zonke izindaba kumelwe ziqiniswe ngomlomo wofakazi ababili noma abathathu. 2 Ngishilo ngaphambili, futhi, njengokungathi ngikhona ngokwesibili kodwa nokho ngingekho manje, ngiyasho kusengaphambili kulabo abaye bona ngaphambili nakubo bonke abanye, ngithi uma kwenzeka ngiphinda ngiza ngeke ngigodle, 3 njengoba nifuna ubufakazi bokukhuluma kukaKristu ngami, uKristu ongebuthakathaka kini kodwa onamandla phakathi kwenu. 4 Ngempela, yiqiniso, wabethelwa ngenxa yobuthakathaka, kodwa uyaphila ngenxa yamandla kaNkulunkulu. Yiqiniso, futhi, sibuthakathaka kanye naye, kodwa siyophila kanye naye ngenxa yamandla kaNkulunkulu kini. 5 Qhubekani nihlola ukuthi nisokholweni yini, qhubekani nihlola lokho nina ngokwenu eniyikho. Noma aniqapheli yini ukuthi uJesu Kristu umunye nani? Ngaphandle-ke uma ningamukeleki. 6 Ngempela ngithemba ukuthi nizokwazi ukuthi asibona abangamukeleki. 7 Sithandaza kuNkulunkulu ukuba ningenzi lutho olubi, hhayi ukuba thina ngokwethu sibonakale samukelekile, kodwa ukuba nenze okuhle, nakuba thina ngokwethu singase sibonakale singamukeleki. 8 Ngoba asinakwenza lutho olumelene neqiniso, kodwa kuphela oluvuna iqiniso. 9 Ngokuqinisekile, siyajabula noma nini lapho thina sibuthakathaka kodwa nina ninamandla; futhi siyakuthandazela lokhu, ukulungiswa kwenu. 10 Kungakho ngiloba lezi zinto lapho ngingekho, ukuze kuthi uma sengikhona, ngingathathi isinyathelo esinzima ngokwegunya iNkosi eyanginika lona, ukuba ngakhe hhayi ukuba ngidilize. 11 Okokugcina, bazalwane, qhubekani nijabula, nilungiswa, niduduzwa, nicabanga ngokuvumelana, niphila ngokuthula; khona-ke uNkulunkulu wothando nokuthula uyoba nani. 12 Bingelelanani ngokwanga okungcwele. 13 Bonke abangcwele bayakhonza kini. 14 Umusa ongafanelwe weNkosi uJesu Kristu nothando lukaNkulunkulu nokuba nesabelo emoyeni ongcwele makube nani nonke. 